Bejaarde boer aan boom vasgebind, geskietMpozana Khumalo (Foto: Facebook) Die polisie in KwaZulu-Natal ondersoek ’n saak van moord nadat ’n bejaarde boer wat sowat twee weke gelede aangeval is, intussen aan sy beserings beswyk het. Mpozana Khumalo (79) is Vrydag in ’n hospitaal dood nadat hy op 17 November in die Nkomba-omgewing in Muden, noordwes van Greytown, geskiet is. Angus Williamson, voorsitter van die plaaslike boerevereniging, sê Khumalo het die betrokke dag na sy seun se beeste en skape op ’n plaas gaan kyk toe hy oorval is. Hy is aan ’n boom vasgebind voor hy geskiet en vir dood agtergelaat is. Kol. Thembeka Mbele, woordvoerder van die polisie, sê Khumalo is tydens die aanval in die regterkant van sy bors geskiet en van sy selfoon en kontant beroof voordat die aanvallers op die vlug geslaan het. Werkers op die plaas het op Khumalo afgekom waarna hy na ’n hospitaal gehaas is. Williamson het Khumalo as ’n nederige en saggeaarde persoon beskryf wat sy lewe lank geboer en na die familie se vee omgesien het. “Ons is platgeslaan. Dit wys net weereens dat misdaad buite beheer is in landelike gebiede.” Niemand is nog in hegtenis geneem in verband met die moord nie. Die ondersoek duur voort.